V nedeľu sa uskutoční jedno z najväčších a najzaujímavejších podujatí tohtoročných Popradských Vianoc 2006. Približne 200 remeselníkov a trhovníkov sa predstaví na 4. tradičnom vianočnom jarmoku. Vianočný trh bude plný umelcov rôznych ľudových remesiel a predajnými stánkami sa zaplní celé centrum Popradu.
Návštevníci Popradu uvidia rybársky trh s vodníkmi spojený s predajom vianočných kaprov priamo z popradskej fontány. V štýlovom oblečení ukážu svoju šikovnosť majstri na syrárskom trhu. Na kováčskom trhu budú môcť návštevníci obdivovať umenie kováčov. Milovníci vín si na svoje prídu na vinárskom trhu. Predaj štýlového vianočného tovaru a netradičných detských hračiek budú dopĺňať stánky s očerstvením, ktorým bude dominovať pravý salaš. Novinkami 4. ročníka tradičného vianočného jarmoku bude detský kolotoč a ohňová šou.
Vianočný jarmok ukončí v nedeľu večer o 17:00 adventný koncert dychového kvinteta Základnej umeleckej školy z Prešova spojený s rozsvietením adventného svetla. Z veže kostola sv. Egídia sa hudobníci predstavia s programom "Koledy vám nesieme". Agentúru SITA informovala hovorkyňa primátora Popradu Zuzana Pojedincová.
nr;ro;bl